Period: Old Babylonian
Genre: Royal Inscription
Transliteration:
<SURFACE>
u₄ an {d}en-lil₂-bi
nun da-ri₂ a-a dingir-re-e-ne
nam tar-tar-re me-eš
{d}nanna dumu zi-le
ki ag₂ e₂-kur-ra-ra
utu-šu₂-uš nam-sun₅-na
šu-kin dab₅-bi-da-ni-še₃
igi-bi-a al-gub-ba
ka ba-bi-še₃ ŋizzal im-ši-ak
dug₄-ga-bi-še₃ mu-un-gur₂-e
gu₃ hul₂ mu-ni-in-de₂-eš
ad gi₄ an ki-ka
umuš ka-aš bar-re {d}a-nun-na
šu-na bi₂-in-gar-re-eš
uri₂{ki} ki-sur-ra dingir-re-ne gar-ra-na
bala sag₉-ga su₃-ra₂-še₃ ak-de₃
barag-bi sukud il₂-de₃
kilib₃ da-ga-an sag zi-ŋal₂-la
gu₂-un il₂-i-de₃
giri₃-ni šu-ni <unk> e-de₃
inim ku₃ nig₂ nu-kur₂-ru-da-ne-ne
gi-ne₂-še₃ bi₂-in-ne-eš-am₃
u₄-bi-a {d}dil-im₂-babbar-re
eš-bar-re gal-zu dumu {d}nin-lil₂-la₂-ke₄
igi an {d}en-lil₂-bi-ta
sag il₂-la ul-le-eš e₃-da-ni
ma-da inim-a-ni te-en-te-ne
sag-gi₆ zid-de₃-eš bi₂-in-e₃-a
un šar₂-ra-bi-še₃ arhuš bi₂-in-tuku-am₃
uru-ni uri₅{ki}ma ama sig{ig} kur-ra
sag-ki zalag ša₃ hul₂-la-ni-ta
mu-un-na-ši-bar-re-en
sag-bi bi₂-in-il₂-la
mu mah bi₂-in-tuku-am₃
hur-sag a-ab-ba nam-he₂-bi ku₂-de₃
me₃ šen kalam-ma hub₂ sa-ra ak-ak-de₃
sag-e-eš im-mi-in-rig₇
sipa-gin₇ zid-ŋal₂ tum₂-tum₂-e-de₃
ma-da-bi-im šu-a gi₄-gi₄-de₃
ša₃-bi a ga₂-ga₂-de₃ u₄-bi su₃-su₃ <unk> de₃
inim sikil-bi bi₂-in-tum₃
nam-bi-še₃ <unk>{d}sin
gal-zu geštu₂ tuku-tuku nig₂-gi-na ki ag₂ me-en
ša₃ ama ugu-mu-ta ku₃-ge-eš gun₃-a me-en
nam-sipa kalam-ma-na mu-un-gar-re-en
nam-si-sa₂-ga₂ gidri ma-an-šum₂
bala hul₂-la šu zid ma-ni-in-gar
ni-ši₃ lu-lu-a-ni <unk> mu-še₃ ma-ni-in-dur₂
e₂-temen-ni₂-gur₃-ru gibil-gibil-de₃
ur₂ eš₃ e₂-babbar gur-re-de₃
uru{ki} dingir ma-da-bi-e-ne du₃-u₃-de₃
<unk> šub-ba-bi <unk> de₃
geš-hur libir sukud il₂-de₃
šu-luh ha-lam-ma-bi ki-bi gi₄-gi₄-de₃
{d}nanna en me an ki šu du₇
nam-ni₂-tuku-mu-še₃ a₂-bi hu-mu-da-ag₂
ad gi₄-a-mu ki-bi-še₃ nig₂ sag-bi-še₃ e₃-a
en₃ tar galam-ma-mu nig₂ sag₂ nu-di-dam
a-ra₂ nam-lugal-la-ga₂ un-ga₂ zu-zu-de₃
nam-gal nam-mah-ga₂ u₄ da-ri₂-še₃ ŋal₂-le-de₃
uri₅{ki} dagal-e-de₃
ki-sa₂-a-bi šu peš₁₁-e-de₃
diri nig₂ u₄-bi-ta-ka
ki-gar-bi...
en₃ u₃-bi₂-tar...bi₂-zukum
sun₅-na-bi u₃-gul...
{d}nanna lugal-mu mu-ši-in-še
nam-til₃-mu-še₃ u₃ nam-til₃
ku-du-ur-ma-bu-uk a-a tu-da-ga₂-ke₄
uru kur nam-til₃-la ki he₂-ŋal₂-la-ka
ki-tuš niŋin ŋal₂ dingir-re-e-ne-ke₄
nam-bi mu-un-tar-re-ša
mu-ni-gin₇ diri-ga
sag an-e us₂-sa
a₂-bi šu-ta kin ki en₃ tar gar-ra
an-dul₃ dagal-la-ni kur kalam-ma dul
ur₂ du₁₀-ga-ni-ta un sag-gi₆-ga
mu-un-lu-lu nam-til₃ kar-kar-re meš
bad₃-bi du₃-u₃-de₃ šu-ga₂ im-mi-gar
muru₄-ba itu 5(diš)-am₃ ba-ra-ab-zal
sig₄-bi hu-mu-du₈
bad₃ gal-bi hu-mu-til
bad₃-si-bi hu-mu-il₂
hur-sag sig₇-ga-gin₇ ki sikil-la he₂-bi₂-mu₂
sukud-ra₂-bi he₂-bi₂-diri su-lim he₂-bi₂-du₈-du₈
mu nam-mah-bi-gin₇ sag-bi hu-mu-ni-in-il₂
u₆ di kalam-ma-še₃
pa gal-le-eš he₂-bi₂-in-e₃
uš₈-ba temen nam-lugal-la-ga₂
ki he₂-em-ma-ni-in-pa₃
abul-la-ba sag he₂-bi₂-il₂
e-eg-sur-ra-bi hu-mu-kalag
sig₄-bi hu-mu-da
hi-ri₂-tum-bi hu-mu-ba-al
ma-du-um-bi hu-mu-dub
u₄ bad₃ uri₅{ki}ma
mu-du₃-a
a₂ lu₂ 1(diš)-e 3(diš) ban₂ še-ta
2(diš) sila₃ ninda-ta 2(diš) sila₃ kaš-ta 2(diš) gin₂ i₃-geš-ta
u₄ aš-a ur₅-gin₇ šu ha-ba-an-ti
ša₃ ma-da-ga₂-ka
i{d}utu he₂-eb₂-ta-zi
sag-ki zalag ša₃ hul₂-la-ga₂-ka
kin-bi asila-la₂-a ul₄-le-eš he₂-em-mi-til
geštu₂ dagal nam-ku₃-zu-mu-ta gal-bi he₂-em-mi-kin
bad₃-ba {d}nanna suhuš ma-da ge-en-ge-en
mu-še₃ he₂-em-mi-sa₄
nig₂-ak-mu-še₃ {d}nanna lugal-mu hu-mu-hul₂-le-en
u₄ ša₃ hul₂-la bala nam-he₂-a
nam nu-kam₃-me mu he₂-ŋal₂-la-ka
geš-šub til₃ nig₂-du₁₀ ha-la nam-lugal-la
sag-e-eš ha-ma-ab-rig₇-ge
nam-sipa-mu nibru{ki}a uri₅{ki} larsa{ki}bi
su₃-ud-še₃ nam-ba-kur₂-ru
nun ki ag₂ {d}nanna {d}nin-gal-bi he₂-em
u₄-mu he₂-su₃-su₃-ud

Cuneiform:
<SURFACE>
𒌓𒀭𒀭𒂗𒆤𒁉
𒉣𒁕𒌷𒀀𒀀𒀭𒊑𒂊𒉈
𒉆𒋻𒋻𒊑𒈨𒌍
𒀭𒋀𒆠𒌉𒍣𒇷
𒆠𒉘𒂍𒆳𒊏𒊏
𒌓𒋙𒍑𒉆𒁔𒈾
𒋗𒆥𒆪𒁉𒁕𒉌𒂠
𒅆𒁉𒀀𒀠𒁺𒁀
𒅗𒁀𒁉𒂠𒄑𒌆𒉿𒎓𒋡𒅎𒅆𒀝
𒅗𒂵𒁉𒂠𒈬𒌧𒃵𒂊
𒅗𒄾𒈬𒉌𒅔𒌤𒌍
𒀜𒄄𒀭𒆠𒅗
𒌆𒅗𒀸𒁇𒊑𒀭𒀀𒉣𒈾
𒋗𒈾𒉈𒅔𒃻𒊑𒌍
𒋀𒀕𒆠𒆠𒋩𒊏𒀭𒊑𒉈𒃻𒊏𒈾
𒁄𒊷𒂵𒋤𒁺𒂠𒀝𒉈
𒁈𒁉𒃴𒅍𒉈
𒆸𒆸𒁕𒂵𒀭𒊕𒍣𒅅𒆷
𒄘𒌧𒅍𒄿𒉈
𒄊𒉌𒋗𒉌<unk>𒂊𒉈
𒅗𒆬𒃻𒉡𒉽𒊒𒁕𒉈𒉈
𒄀𒉌𒂠𒉈𒅔𒉈𒌍𒀀𒀭
𒌓𒁉𒀀𒀭𒀸𒁽𒌓𒊑
𒌍𒁇𒊑𒃲𒍪𒌉𒀭𒎏𒆤𒇲𒆤
𒅆𒀭𒀭𒂗𒆤𒁉𒋫
𒊕𒅍𒆷𒌌𒇷𒌍𒌓𒁺𒁕𒉌
𒈠𒁕𒅗𒀀𒉌𒋼𒂗𒋼𒉈
𒊕𒈪𒍣𒉈𒌍𒉈𒅔𒌓𒁺𒀀
𒌧𒊹𒊏𒁉𒂠𒃣𒉈𒅔𒌇𒀀𒀭
𒌷𒉌𒋀𒀊𒆠𒈠𒂼𒋝𒅅𒆳𒊏
𒊕𒆠𒌓𒊮𒄾𒆷𒉌𒋫
𒈬𒌧𒈾𒅆𒁇𒊑𒂗
𒊕𒁉𒉈𒅔𒅍𒆷
𒈬𒈤𒉈𒅔𒌇𒀀𒀭
𒄯𒊕𒀀𒀊𒁀𒉆𒃶𒁉𒅥𒉈
𒀞𒊿𒌧𒈠𒄸𒊓𒊏𒀝𒀝𒉈
𒊕𒂊𒌍𒅎𒈪𒅔𒉺𒄸𒁺
𒉺𒇻𒁶𒍣𒅅𒁺𒁺𒂊𒉈
𒈠𒁕𒁉𒅎𒋗𒀀𒄄𒄄𒉈
𒊮𒁉𒀀𒂷𒂷𒉈𒌓𒁉𒋤𒋤<unk>𒉈
𒅗𒂖𒁉𒉈𒅔𒉐
𒉆𒁉𒂠<unk>𒀭𒌍
𒃲𒍪𒄑𒌆𒉿𒌇𒌇𒃻𒄀𒈾𒆠𒉘𒈨𒂗
𒊮𒂼𒌋𒅗𒈬𒋫𒆬𒄀𒌍𒁯𒀀𒈨𒂗
𒉆𒉺𒇻𒌧𒈠𒈾𒈬𒌧𒃻𒊑𒂗
𒉆𒋛𒁲𒂷𒉺𒈠𒀭𒋧
𒁄𒄾𒆷𒋗𒍣𒈠𒉌𒅔𒃻
𒉌𒋝𒇻𒇻𒀀𒉌<unk>𒈬𒂠𒈠𒉌𒅔𒂉
𒂍𒋼𒉎𒅍𒊒𒉋𒉋𒉈
𒌫𒀊𒂍𒌓𒄥𒊑𒉈
𒌷𒆠𒀭𒈠𒁕𒁉𒂊𒉈𒆕𒅇𒉈
<unk>𒊒𒁀𒁉<unk>𒉈
𒄑𒄯𒅆𒂠𒃴𒅍𒉈
𒋗𒈛𒄩𒇴𒈠𒁉𒆠𒁉𒄄𒄄𒉈
𒀭𒋀𒆠𒂗𒈨𒀭𒆠𒋗𒌌
𒉆𒉎𒌇𒈬𒂠𒀉𒁉𒄷𒈬𒁕𒉘
𒀜𒄄𒀀𒈬𒆠𒁉𒂠𒃻𒊕𒁉𒂠𒌓𒁺𒀀
𒇷𒋻𒃴𒈠𒈬𒃻𒉺𒃶𒉡𒁲𒁮
𒀀𒁺𒉆𒈗𒆷𒂷𒌧𒂷𒍪𒍪𒉈
𒉆𒃲𒉆𒈤𒂷𒌓𒁕𒌷𒂠𒅅𒇷𒉈
𒋀𒀊𒆠𒂼𒂊𒉈
𒆠𒁲𒀀𒁉𒋗𒄩𒂊𒉈
𒋛𒀀𒃻𒌓𒁉𒋫𒅗
𒆠𒃻𒁉...
𒇷𒅇𒉈𒋻...𒉈𒍤𒆸
𒁔𒈾𒁉𒅇𒄢...
𒀭𒋀𒆠𒈗𒈬𒈬𒅆𒅔𒊺
𒉆𒋾𒈬𒂠𒅇𒉆𒋾
𒆪𒁺𒌨𒈠𒁍𒊌𒀀𒀀𒌅𒁕𒂷𒆤
𒌷𒆳𒉆𒋾𒆷𒆠𒃶𒅅𒆷𒅗
𒆠𒆪𒆸𒆸𒅅𒀭𒊑𒂊𒉈𒆤
𒉆𒁉𒈬𒌧𒋻𒊑𒊭
𒈬𒉌𒁶𒋛𒀀𒂵
𒊕𒀭𒂊𒍑𒊓
𒀉𒁉𒋗𒋫𒆥𒆠𒇷𒋻𒃻𒊏
𒀭𒊨𒂼𒆷𒉌𒆳𒌧𒈠𒌋𒌆
𒌫𒄭𒂵𒉌𒋫𒌧𒊕𒈪𒂵
𒈬𒌧𒇻𒇻𒉆𒋾𒋼𒀀𒋼𒀀𒊑𒎌
𒂦𒁉𒆕𒅇𒉈𒋗𒂷𒅎𒈪𒃻
𒌲𒁀𒌗𒐊𒀀𒀭𒁀𒊏𒀊𒉌
𒋞𒁉𒄷𒈬𒂃
𒂦𒃲𒁉𒄷𒈬𒌀
𒂦𒋛𒁉𒄷𒈬𒅍
𒄯𒊕𒅊𒂵𒁶𒆠𒂖𒆷𒃶𒉈𒊬
𒃴𒁺𒁉𒃶𒉈𒋛𒀀𒋢𒅆𒃶𒉈𒂃𒂃
𒈬𒉆𒈤𒁉𒁶𒊕𒁉𒄷𒈬𒉌𒅔𒅍
𒅆𒂍𒁲𒌧𒈠𒂠
𒉺𒃲𒇷𒌍𒃶𒉈𒅔𒌓𒁺
𒀳𒁀𒋼𒉆𒈗𒆷𒂷
𒆠𒃶𒅎𒈠𒉌𒅔𒅆𒊒
𒆍𒃲𒆷𒁀𒊕𒃶𒉈𒅍
𒂊𒅅𒋩𒊏𒁉𒄷𒈬𒆗
𒋞𒁉𒄷𒈬𒁕
𒄭𒌷𒌈𒁉𒄷𒈬𒁀𒀠
𒈠𒁺𒌝𒁉𒄷𒈬𒁾
𒌓𒂦𒋀𒀊𒆠𒈠
𒈬𒆕𒀀
𒀉𒇽𒁹𒂊𒐈𒑏𒊺𒋫
𒈫𒋡𒃻𒋫𒈫𒋡𒁉𒋫𒈫𒂆𒉌𒄑𒋫
𒌓𒀸𒀀𒄯𒁶𒋗𒄩𒁀𒀭𒋾
𒊮𒈠𒁕𒂷𒅗
𒄿𒀭𒌓𒃶𒌈𒋫𒍣
𒊕𒆠𒌓𒊮𒄾𒆷𒂷𒅗
𒆥𒁉𒂰𒇲𒀀𒄉𒇷𒌍𒃶𒅎𒈪𒌀
𒄑𒌆𒉿𒂼𒉆𒆬𒍪𒈬𒋫𒃲𒁉𒃶𒅎𒈪𒆥
𒂦𒁀𒀭𒋀𒆠𒁼𒈠𒁕𒄀𒂗𒄀𒂗
𒈬𒂠𒃶𒅎𒈪𒄷𒈿
𒃻𒀝𒈬𒂠𒀭𒋀𒆠𒈗𒈬𒄷𒈬𒄾𒇷𒂗
𒌓𒊮𒄾𒆷𒁄𒉆𒃶𒀀
𒉆𒉡𒆒𒈨𒈬𒃶𒅅𒆷𒅗
𒄑𒊒𒋾𒃻𒄭𒄩𒆷𒉆𒈗𒆷
𒊕𒂊𒌍𒄩𒈠𒀊𒉺𒄸𒁺𒄀
𒉆𒉺𒇻𒈬𒂗𒆤𒆠𒀀𒋀𒀊𒆠𒌓𒀕𒆠𒁉
𒋤𒌓𒂠𒉆𒁀𒉽𒊒
𒉣𒆠𒉘𒀭𒋀𒆠𒀭𒎏𒃲𒁉𒃶𒅎
𒌓𒈬𒃶𒋤𒋤𒌓